"בהחלט יש מה לדבר על טוקיו 2020"
לראשונה אחרי ארבע שנים יהיה לישראל ייצוג באליפות העולם לקיאקים וזה יקרה עם נוכחות מסיבית של נציגי הפועל בענף בסוף השבוע הנוכחי בצ'כיה. כזכור, לאחר תום עידן המדליסט האולימפי מיכאל קולגנוב מהפועל עמק הירדן, רועי ילין מהפועל תל אביב, וחותרים נוספים באדום, דעך הענף מבחינת הישגים, אולם התשתית הטובה בצפון הניבה כוחות חדשים ומבטיחים.
סתיו מזרחי מהפועל עמק הירדן, רק בן 19, יחתור באליפות במקצה ל-200 מטר קיאק יחיד ובזוגית לאותו מרחק עם מתי שטרן מזבולון תל אביב בהדרכת המאמנים רועי לב וניקולאי לוקסביץ. המקצה היחיד ל-200 הוא אולימפי, הזוגית לא קיימת במשחקים האולימפיים.
המאמן הלאומי רועי לב מעמק הירדן: "בהחלט יש מה לדבר על טוקיו 2020. להערכתי זה יגיע ממקצה ה-200 מטר. באליפות העולם עד גיל 23 שהתקיימה בחודש שעבר ברומניה הגיע סתיו להישג יפה ומכובד מאוד, מקום 15. פרט לכך הענף חווה התעוררות מחודשת".